Paterna es prepara per a la possible acollida de persones refugiades
13/06/2018

# Paterna es prepara per a la possible acollida de persones refugiades

[![Paterna es prepara per a la possible acollida de persones refugiades](/images/noticias/2018/06/reunio-refugiats-gr.jpg)](/images/noticias/2018/06/reunio-refugiats-gr.jpg)

13.06.2018

Juanma Ramón: "Paterna és un poble solidari i hui ho hem tornat a demostrar amb la predisposició i el suport rebut de totes les entitats socials del municipi"

El Primer Tinent d'Alcaldia, Juanma Ramón, s'ha reunit amb més de 20 entitats socials de Paterna per analitzar la situació amb l'arribada del vaixell Aquarius i la possible acollida per part de Paterna de persones refugiades del vaixell.

Juanma Ramón ha traslladat tota la informació disponible fins el dia de hui, recordant que la possibilitat que vinguen refugiats i refugiades a Paterna es dóna pel fet que en l'any 2015 fora aprovada per unanimitat una moció presentada en la qual es declarava Paterna Ciutat Refugi.

En concret la moció denunciava la "sangria d'éssers humans que es veuen obligats a abandonar el nord d'Àfrica i l'orient pròxim fugint de les bombes i que ens deixen imatges molt colpidores d'homes, dones i xiquets en camps de concentració o morts a la mar sense haver aconseguit arribar a la seua destinació" i proposava adherir a Paterna a la xarxa de ciutats refugi i que l'ajuntament treballara per coordinar i posar a disposició els recursos disponibles per a l'acolliment de refugiats.

El Primer Tinent d'Alcaldia s'ha posat a disposició de la Conselleria de Benestar, amb qui estan coordinant-se, i ha volgut agrair tant a la seua responsable, Mònica Oltra, com a l'alcalde de València Joan Ribó, la seua solidaritat i compromís amb les persones més desfavorides, vinguen d'on vinguen.

Juanma Ramón: "Estem assistint a un drama sense precedents al mediterrani i no podem romandre impassibles davant el patiment de tantes i tantes persones innocents que fugen de l'horror de la guerra, la intolerància o la fam".